Kitab Suci Bocah nyuguhaké Putra Sing Ditresnani Dadi Budhak
Ditulis déning: Edward Hughes Digambari déning: Byron Unger, Lazarus Alastair Paterson Dibesut déning: M. Kerr, Sarah S. Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowe duwé hak motokopi utawa nyithak crita iki, waton ora kanggo diedol.
Iskak seneng banget. Yakub putrane ana ing omah. Malah Ésau nampani sedulur sing biyèn wis janji arep dipatèni. Nanging anak-anaké Yakub ora seneng merga Yusuf, adhine, sing paling ditresnani bapakné.
Kakang-kakange Yusuf tambah sengit nalika Yusuf nyritakake impene. "Bentelan gandumku ngadeg dhuwur lan bentelan para sadulurku padha sujud ing pakurmatan," ujare Yusuf. Ngimpi iki tegesé Yusuf bakal luwih penting tinimbang sedulur-seduluré.
Ing impene Yusuf sing kapindho, srengenge, rembulan lan lintang- lintang padha sujud marang dhèwèké. Yakub bapakné ugo nesu marang dhèwèké amarga ngungkuli wong tuwa lan seduluré.
Ing sawijining dina Yakub ngutus Yusuf menyang pategalan, panggonane kakang-kakangé padha angon wedhus. Kakang-kakangé mau weruh dhèwèké teka. "Ayo kita pateni tukang ngimpi iki," padha gumujeng. Yusuf ora ngerti bebaya ing ngarepe.
Ruben, kakang sing paling tuwa ora setuju. "Kita ora kudu ngetokake getih," ujare. "Lah, kene ana jugangan. Uncalke wae neng kene ben mati neng kene!" Ruben ngrancang kanggo nulungi Yusuf ing wayah wengi.
Bareng Yusuf teka, kakang- kakangé padha nyekel Yusuf lan nglucuti jubah kang digawe Yakub mligi kanggo putrane kang kinasih. Banjur diuncalake menyang jugangan sing nggegirisi.
Nalika Ruben ora ana ing kono, ana rombongan unta sing arep menyang Mesir lewat. "Ayo Yusuf didol wae," panguwuhe Yéhuda, adhine. Dhèwèké kabeh sarujuk karo regane. Yusuf diedol payu rong puluh dhuwit slaka.
Kanthi nangis lan wedi, Yusuf ndeleng tanpa daya nalika unta nggeret dhèwèké adoh saka kulawarga lan negarane.
"Apa iki jubahe Yusuf? Iku getih. Kita nemu ing ara-ara samun." Sedulur-sedulur sing kejam kuwi nyeritake apus-apus supaya Yakub percaya manawa ana kewan galak sing wis mateni putrane sing paling ditresnani. Yakub nyuwek-nyuwek pangagemane lan sedhih. Ora ana sing bisa nglipur dhèwèké.
Ing Mesir, Yusuf mesthine wedi lan kesepian. Mbok menowo dhèwèké kangen omah. Nanging dheweke ora bisa oncat. Dhèwèké dadi abdi ing omahe Potifar, wong Mesir sing penting. Potifar weruh yen Yusuf tansah prigel ing gawe lan bisa dipercaya.
"Pagawean kabeh sing mbok tandangi hasile apik," ujare Potifar marang Yusuf ing sawijining dina. "Gusti Allah nunggil karo kowé. Aku kepéngin kowé dadi abdiku sing utama, sing ngurusi kabèh urusanku lan nguwasani kabèh abdi-abdiku."
Gusti Allah maringi Potifar panen sing apik lan dadi sugih amarga Yusuf. Sanajan wis dadi wong penting, Yusuf tetep percaya lan ngabdi marang Gusti Allah kanthi setya. Nanging Yusuf ngalami kasusahan.
Bojoné Potifar kuwi wong wadon sing jahat. Dhèwèké njaluk Yusuf kanggo ngganti bojone. Yusuf ora gelem. Dhèwèké ora bakal gawé dosa marang Gusti Allah kanthi tumindak salah marang Potifar.
Nalika bojone Potifar nyoba meksa, dhèwèké mlayu. Nanging tangane sempet nyekel lan nyowek jubahe Yusuf.
"Abdimu nyerang aku," garwane Potifar sambat. "Lha, iki klambine!" Potifar duka. Mbok menowo dheweke ngerti yen bojone ngapusi. Nanging dhèwèké kudu nindakake apa wae. Apa sing bakal ditindakake?
Potifar njebloské Yusuf ing pakunjaran. Senajan ora salah, Yusuf ora sengit utawa nesu. Dhèwèké sinau saka kasusahane, neng ngendi wae, yen dhèwèké ngajeni Gusti Allah, Gusti Allah bakal ngurmati dhèwèké - sanajan ing kunjara.
Putra Sing Ditresnani Dadi Budhak Crita saka Pangandikané Gusti, Kitab Suci bisa digolèki ing Purwaning Dumadi 37, 39 "'Kawedharipun pangandika Paduka punika madhangi'." Jabur 119:130
7 Cunthel